James Milner

James Philip Milner, MBE (* 4. január 1986, Leeds) je anglický profesionálny futbalista, ktorý hrá na pozícii záložníka za anglický klub Brighton &amp; Hove Albion FC. Medzi rokmi 2009 a 2016 odohral aj 61 zápasov v drese anglickej reprezentácie, v ktorých sa raz strelecky presadil.
Klubová kariéra.
Leeds United.
Milner sa prvýkrát objavil na ihrisku v drese Leedsu v novembri 2002 v zápase proti West Hamu United. V tom čase bol vďaka tomuto striedaniu druhým najmladším hráčom, ktorý kedy nastúpil v Premier League. 26. decembra toho istého roku sa stal najmladším strelcom Premier League, keď dal gól pri výhre 2:1 nad Sunderlandom.(jeho rekord bol prekonaný v roku 2005 Jamesom Vaughanom ). Kvôli finančným problémom klubu ho bol Leeds nútený predať do Newcastlu United za prestupový poplatok vo výške okolo 3,6 milióna libier.
Newcastle United.
James strelil svoj premiérový gól za Newcastle už v predsezónnej príprave v lete 2004. Svoj prvý súťažný gól za klub strelil 18. augusta 2004 v zápase proti Middlesbrough FC. Milner sa pomaly v Newcastli dostával do tempa, ale potom prišlo odvolanie trénera Bobbyho Robsona, ktorého nahradil Graeme Souness. Ten Milnerovi nedával toľko príležitostí a po kúpe Nolberta Solana z Aston Villy odišiel Milner na hosťovanie práve do birminghamského celku. 
Aston Villa (hosťovanie).
James prišiel do Aston Villy na začiatku sezóny 2005/06 a svoj debut si odbil 12. septembra 2005 v zápase proti West Hamu. Vtedajší tréner Villans David O'Leary sa z Milnerovho príchodu do tímu tešil a v priebehu sezóny naznačil, že by ho v klube rád mal natrvalo. Aston Villa aj Newcastle v sezóne prešli zmenou trénerov. Novým trénerom Villy sa stal Martin O'Neill a vedenia Newcastlu sa ujal Glenn Roeder. Aj napriek záujmu O'Neilla o Milnera sa však napokon Newcastle s Aston Villou nedohodol, a aj keď už prestup vyzeral byť hotový, povolal ho z hosťovania späť. 
Návrat do Newcastlu United.
Nový tréner Glenn Roeder dával Milnerovi oveľa viac priestoru, nastupoval takmer v každom zápase v základnej zostave. Chválil ho aj za jeho prístup v tréningu. Na konci sezóny 2006/07 podpísal James v Newcastli zmluvu do roku 2011, keď vedenie klubu prevzal Sam Allardyce. V októbri 2007 strelil jubilejný 500. domáci gól Newcastlu v Premier League. 
Sezónu 2008/09 síce začal v drese Newcastle a dokonca dal gól v zápase Carling Cupu proti Coventry City FC, ale po konci zápasu bolo zverejnené, že v predchádzajúcom týždni odovzdal klubu písomnú žiadosť o prestup.
Aston Villa.
29. augusta 2008, dva dni pred koncom letného prestupového obdobia pre anglické kluby James podpísal s Aston Villou zmluvu na štyri roky. Prestupová čiastka bola údajne 12 miliónov libier. Prvý gól v Premier League vo svojom druhom pôsobení v Aston Ville prišiel 17. januára 2009 v zápase proti Sunderlandu. Vďaka svojim výkonom v drese "Villans" si vyslúžil aj pozvánku do reprezentácie od manažéra Fabia Capella.
19. mája prišla ponuka z Manchestru City ponuka na 20 miliónov libier za Milnerove služby, tú však manažér Martin O'Neill odmietol. 22. júla povedal, že Milner naznačil, že by do tímu City chcel odísť, ale stane sa to, iba ak City splní finančné požiadavky Aston Villy.
Manchester City.
17. augusta 2010 sa kluby dohodli na prestupe v údajnej hodnote 24 miliónov libier a opačným smerom putoval Stephen Ireland. 23. augusta 2010 Milner počas svojho debutu v zápase proti Liverpoolu pripravil gólovú prihrávku pre svojho bývalého spoluhráča z Aston Villy Garetha Barryho. Prvý súťažný gól za Manchester City strelil v januárovom zápase FA Cupu proti Leicester City FC, ktorý skončil 2:2. Prvý gól v Premier League prišiel v zápase proti Evertonu v septembri 2011, ktorý Citizens vyhrali 2:0. S klubom vyhral dvakrát Premier League (2011/12 a 2013/14). 
Liverpool.
V júni 2015 sa Milner dohodol na prestupe do Liverpool FC. Do klubu prišiel po vypršaní zmluvy ako voľný hráč (zadarmo). Pod novým trénerom Jürgenom Kloppom sa stal zástupcom kapitána. Debutoval v zápase proti Stoke City pri výhre 1:0. V septembri 2015 strelil svoj prvý gól v drese "Reds", a to v zápase proti Aston Ville.
V decembri 2018 sa stal trinástym hráčom v histórii Premier League, ktorý dosiahol métu 500 zápasov. V júni 2019 vyhral Milner s Liverpoolom Ligu majstrov, keď vo finále porazili Tottenham Hotspur 2:0. V auguste toho istého roku sa Milner radoval aj z víťazstva v Superpohári UEFA, v ktorom "Reds" porazili Chelsea po penaltovom rozstrele. S Liverpoolom vyhral aj Majstrovstvá sveta vo futbale klubov, keď vo finále porazili Flamengo 1:0.
25. júna 2020 získal Milner svoj tretí titul v Premier League, keď Liverpool po dlhých tridsiatich rokoch vyhral ligový titul.
Milner v sezóne 2022/23 zasiahol do 31 ligových zápasov, väčšinou ale v úlohe náhradníka, potom Liverpool v máji 2023 oznámil, že s ostrieľaným hráčom nepredĺži končiacu zmluvu.
Brighton &amp; Hove Albion.
V júni 2023 podpísal Milner ročnú zmluvu s opciou na ďalší rok s Brightonom. 
Reprezentačná kariéra.
V seniorskom mužstve Anglicka debutoval 12. 8. 2009 v priateľskom zápase v Amsterdame proti Holandsku (remíza 2:2).
Zúčastnil sa Majstrovstiev sveta 2010 v Juhoafrickej republike a EURA 2012 v Poľsku a na Ukrajine.
Tréner Roy Hodgson ho vzal na Majstrovstvá sveta 2014 v Brazílii, kde Angličania vypadli už skupinovej fáze. Obsadili s jedným bodom poslednú štvrtú priečku.Pod vedením trénera Roya Hodgsona sa zúčastnil aj EURA 2016 vo Francúzsku, kam sa Anglicko suverénne prebojovalo bez straty bodu z kvalifikačnej skupiny E.
V auguste 2016 ukončil reprezentačnú kariéru, celkom odohral za anglický národný tím 61 zápasov a strelil jeden gól (7. septembra 2012 proti Moldavsku pri výhre 5:0).